Nóg moeiliker herstelpad vir baba Chante-AmorèBaba Chante-Amorè (Foto: Facebook via Chante-Amorè Koekemoer) Dit is die laaste ding wat enige ouer wil hoor – dat jou siek pasgebore baba eintlik sieker is as wat dokters aanvanklik vermoed het. Maar dit is presies wat gebeur het toe die ses weke oue Chante-Amorè Koekemoer verlede Vrydag in die operasieteater ingestoot is. Chante-Amorè is nou al sedert haar geboorte in Mei vanjaar in die waakeenheid van ’n private hospitaal in Rustenburg. Dít nadat sy met ’n gesplete verhemelte gebore is wat haar asemhaling bemoeilik. Die babadogtertjie het op 21 Junie ’n operasie ondergaan waarin haar tong aan haar onderste lip vasgemaak is om te verhoed dat die tong heeltyd terugval. Dit is tóé dat die dokters agterkom daar is groter fout. Volgens Chante-Amorè se ma, Simoné Koekemoer, het dokters Sondag met ’n sonar bevestig dat haar dogtertjie ’n gaping tussen haar onderste twee hartkamers het. Dit dra ook tot haar asemhalingsprobleme by. “Haar hartjie funksioneer nie soos dit moet nie en sy is nou afhanklik van kroniese medikasie,” sê Simoné. “Die kardioloog gaan oor twee weke weer besoek aflê om te kyk hoe dinge vorder. Indien die medikasie nie werk soos die dokter wil hê dit moet nie, gaan sy ’n operasie moet ondergaan. Die operasie kan wel eers gedoen word tussen die ouderdom van vier tot ses maande,” verduidelik sy. Intussen moet dokters ook nog ’n plaatjie vir Chante-Amorè maak wat in haar verhemelte pas om die gaping toe te maak. Sonder dié plaatjie sal bottelvoeding nie moontlik wees nie en sal sy steeds moeilik asemhaal. Volgens Simoné wag hulle nog egter vir die plaatjie. Simoné meen dit gaan egter in die omstandighede goed met Chante-Amorè en die dokters is tevrede met haar vordering. Sy is verlede week gespeen van die ventilator wat vir haar asemgehaal het, en is nou afhanklik van ŉ kleiner ventilator. “Die kleinste teken van vordering maak my hart bly. Ek voel positief oor die toekoms,” sê Simoné. Simoné Koekemoer en baba Chante-Amorè (Foto: Facebook via Chante-Amorè Koekemoer) Simoné het eers verlede week haar babatjie vir die eerste keer vasgehou. “My hart het op daardie oomblik baie vinnig geklop,” vertel sy. Die pad vorentoe is egter nog duister en Simoné weet glad nie wanneer Chante-Amorè ontslaan sal word nie. Maroela Media het sowat ’n maand gelede met Chante-Amorè se oupa, Stefan Koekemoer, gesels waartydens hy sy kommer uitgespreek het oor die reusagtige hospitaalkoste wat hulle nie in staat is om uit hulle sak te betaal nie. Die bevalling is ten volle deur die Koekemoer-gesin se mediese fonds gedek, maar die fonds dek glad nie die res van die koste verbonde aan Chante-Amorè se behandeling nie. “Die uitstaande bedrag wat ek voorlopig nog uit my sak moet betaal, beloop R48 000. Ons weet nog nie of die mediese fonds die babatjie se operasie gaan dek nie,” sê Stefan. Die familie het ’n Facebookblad geskep waardeur verskeie geldinsamelingsinisiatiewe van stapel gestuur is. Volgens Stefan is hulle dankbaar vir elke klein bydrae en al die ondersteuning wat hulle ontvang. Besoek Chante-Amorè se Facebookblad hier om meer inligting te kry rakende ŉ kompetisie wat pas van stapel gestuur is om geld vir die babadogtertjie in te samel.